ไฟแนนซ์ทูเดย์
โดย...ช.ชดา
22 พ.ย. 2559

โดย...ช.ชดา
กระเซ้าเย้าแหย่กันเป็นประจำ หนุ่มป้ำ “พัชร สมะลาภา” รองกรรมการผู้จัดการ ธนาคารกสิกรไทย แซวรุ่นใหญ่ พี่กบ “ศรัณย์ทร ชุติมา” รองกรรมการผู้จัดการใหญ่แบงก์ไทยพาณิชย์ เจ้าหนี้รายใหญ่เอสเอสไอที่เป็นเอ็นพีแอลรายมหึมาของหลายแบงก์ว่าหนี้เสียเยอะ เฮียกบได้ฟังก็หัวเราะเอิ้กๆ อำกลับไปว่า ของกสิกรไทยวงเงินไม่เยอะเนอะ แต่คิดเป็นลูกหนี้เยอะรายเนอะ
พี่กบก็บอกว่า ตอนนี้เอ็นพีแอลของแบงก์ยังเพิ่มไม่หยุด ตอนนี้ไปปูดกันที่ลูกค้าเอสเอ็มอี แบงก์ไหนมีลูกค้าเอสเอ็มอีเยอะช่วงนี้ก็หนักหน่อย
ใครๆ ก็หาว่าคุณโทนี่ ชาติศิริ โสภณพนิช กรรมการผู้จัดการ ธนาคารกรุงเทพ ติด ไชยฤทธิ์ อนุชิตวรวงศ์ ผู้ช่วยผู้จัดการใหญ่ ผู้ที่ทำงานด้วยกันมานานจนรู้ใจกัน แต่วงในบอกว่าไม่จริง คุณไชยฤทธิ์ติดนายต่างหาก วันไหนไม่ได้คุยกับนายไม่รู้ว่าจะนอนหลับลงไหม ฮ่า ฮ่า
โครงการผลักดันการส่งออกไปตลาดเกิดใหม่ของเอ็กซิมแบงก์ยังไม่กระดืบไปถึงไหน แว่วว่ากระทรวงการคลังยังดองเรื่องไม่ได้ที่ ถึงปีหน้าจะคาดกันว่าส่งออกจะดีขึ้น แต่ก็ยังไม่น่าวางใจการเปิดตลาดใหม่ยังเป็นเรื่องที่ควรทำ